Les Deux Alpes

Les Deux Alpes, gyakran: Les 2 Alpes (magyar kiejtés: Lé döz alp) egy nagy kiterjedésű és népszerű síközpont Franciaországban, Isère megye keleti részén, 1650 méter tengerszint feletti magasságban 71 km-re délkelete Grenobletől. Itt található Európa legnagyobb síelhető gleccsere, valamint a síterep Franciaország második legrégebbi ilyen típusú üdülőhelye Chamonix után. Fekvése Les Deux Alpes a Francia-Alpokban, Isère megye keleti részén terül el, 71 km-re délkeletre Grenoble-től és 62 km-re Briançontól, hozzávetőlegesen a kettő között félúton. A település neve „Kettő-Alpok”-ot jelent, amely onnan adódik, hogy déli oldalról (Vénosc, drótkötélvasúttal), és az északi irányból (Mont-de-Lans közútról) is megközelíthető. A település egy platón fekszik két hegygerinc ölelésében, 1650-1800 méter magasságban találhatóak a házak. A déli irányban meredek sziklaperem, északi irányban lankásabb lejtő övezi a fennsíkot, a sípályák a településtől nyugati és keleti irányban találhatóak. A település Les Deux Alpes panorámáját az 1960-as, 1970-es években funkcionalista stílusban épült lakóházak uralják, de egyre inkább teret hódít a természetközelibb építkezés is. A 2000-es évektől egyre több szórakozóhely is létesült, diszkók, kocsmák, éttermek, igen mozgalmas lett az éjszakai élet. A faluban két síbusz is üzemel, amelyek teljes körűen lefedik a városban a felvonók között utazni kívánó sízők igényeit. Télisportok A rendszert az 1950-es években kezdték el fejleszteni, amely azóta is folyamatos. Les 2 Alpes 225 km-nyi sípályával rendelkezik, amelyből 83 km könnyű (zöld, vagy kék), 98 km középnehéz (piros) és 44 km nehéz (fekete) besorolású, valamint 2600 méter magasan egy nagy snow-park is található félcsővel. A pályák egészen 3600 méter magasságig nyúlnak, így a terep egyike Európa legmagasabb sírendszereinek. 2 hegyivasút, 6 db kabinos felvonó, 21 ülőfelvonó, 24 húzófelvonó és 2 vonalon járó síbusz szolgálja a síelők kényelmét A felvonók összkapacitása 66 000 fő/óra, amely a legnépszerűbb időszakokban a Jandi-Expressnél néha kevésnek bizonyul. Egyedülálló tulajdonsága a rendszernek, hogy 3400 méter fölött egy ratrak húzza át a vállalkozó kedvűeket a 3566 méter magas Dome de la Lauze-hágón át La Grave pályarendszerére, amely híres a pályán kívüli síelési lehetőségekről. A sírendszer egyik jellegzetessége, hogy az alsó részek a legmeredekebbek, ezért a falu egy katlanban található. Gyakorlatilag csak és kizárólag fekete pályák vannak a keleti irányban. A faluból a felfelé vezető út meglehetősen hosszú, ezért kárpótol az az egyedülálló lehetőség, hogy 2300 méternyi szintkülönbséget lehet egy csúszással abszolválni. Jegyek Az egész területre érvényes Grand Galaxie bérlet korlátlanul érvényes La Grave-ra, Puy Saint Vincent-re és Vaujany-ra. Egy napra érvényes Alpe d’Huez valamint Serre Chevalier terepére. A 2011/12-es szezonban 202 Euró volt az egy hetes bérlet ára. A 2000-es évek végétől egyre több magyar síző fedezi fel ezt a síterepet, amely elsősorban a nagy magasságkülönbségének, a mélyhósízés és a pályán kívüli síelés szerelmeseit vonzza. Nyáron A gleccsernek köszönhetően nyáron is lehet síelni, 2800-3600 méter között. Les 2 Alpes az egyik olyan kevés síterepe a mai Európának, ahol nyáron is lehet gleccsersízni. Az újkori idők Tour de France-jának egyik igen népszerű szakasza a Les Deux Alpesre vezető útvonal, északi irányból, amely kb. 9 km hosszú, átlagosan 8% az emelkedése, a legmeredekebb rész 12,5% körül van. Külső hivatkozások Hivatalos weboldal (több nyelven) Információk, webkamera, időjárás Archiválva 2012. október 19-i dátummal a Wayback Machine-ben (franciául) (angolul) Les 2 Alpes a Síelők.hu weboldalán